แกนนำ “ราษฎร” แจ้งมวลชนเตรียมเคลื่อนขบวนบุก “สตช.” ให้รอฟังสัญญาณ
แกนนำ “ราษฎร” แจ้งมวลชนเตรียมเคลื่อนขบวนบุก “สตช.” ให้รอฟังสัญญาณ
แกนนำ “ราษฎร” แจ้งมวลชนเตรียมเคลื่อนขบวนบุก “สตช.” ให้รอฟังสัญญาณ
18 พ.ย. 2563

นายภานุพงศ์ จาดนอก หรือไมค์ ระยอง และนางสาวปนัสยา สิทธิจิระวัฒนกุล หรือ รุ้ง แกนนำคณะราษฎร ได้เดินทางมาสมทบกับมวลชนราษฎรที่แยกราชประสงค์ โดยไมค์ ได้ขึ้นปราศรัยบนรถขยายเสียงหน้าศูนย์การค้าเซ็นทรัลเวิลด์ และได้ประกาศว่าจะเป็นแนวหน้านำมวลชนเคลื่อนขบวนไป สตช.คืนนี้ โดยให้รอฟังสัญญาณจากแกนนำที่เวทีใหญ่อีกครั้ง
ทั้งนี้ มวลชนแนวร่วมกลุ่มราษฎรทยอยเดินทางมารวมตัวที่แยกราชประสงค์ตามการนัดหมายในเวลา 16.00 น.วันนี้ (18 พ.ย.63) โดยเริ่มรวมตัวกันบริเวณด้านหน้าศูนย์การค้าเซ็นทรัลเวิลด์  บนสกายวอล์ค และทยอยลงพื้นถนนด้านหน้าสำนักงานตำรวจแห่งชาติและฝั่งห้างสรรพสินค้าเซ็นทรัลเวิลด์ จากนั้นกระจายไปบนพื้นที่ถนนโดยรอบแยกราชประสงค์ ทำให้ต้องปิดการจราจรไปโดยปริยาย
ขณะที่บรรดาพ่อค้าแม่ค้า ได้นำรถเข็นมาตั้งขายทั้งบนทางเท้าและบนถนนด้วย
ส่วนทางสำนักงานตำรวจแห่งชาติการวางกำลังเจ้าหน้าที่ตำรวจควบคุมฝูงชน และเตรียมรถฉีดน้ำแรงดันสูง พร้อมนำรถขนาดใหญ่และวางอุปกรณ์ป้องกันสถานที่เพื่อรับมือการชุมนุม หลังจากกลุ่มราษฎรประกาศให้มวลชนที่จะเข้าร่วมชุมนุมวันนี้นำสีน้ำและสีน้ำมันติดมาด้วย โดยนายพริษฐ์ ชิวารักษ์ หรือเพนกวิน ระบุผ่านเฟซบุ๊กว่าการใช้สีพ่นใส่สำนักงานตำรวจแห่งชาติไม่ถือเป็นความรุนแรง เป็นการใช้ศิลปะเข้าสู้ และไม่ได้ทำให้ใครเจ็บใครตายแต่อย่างใด
ขณะที่ผู้ชุมนุมได้เข้ามารวมตัวตามเวลานัดหมาย เจ้าหน้าที่ตำรวจ สน.ลุมพินี ในฐานะเจ้าพนักงานดูแลการชุมนุมสาธารณะ ได้นำประกาศคำสั่งมาอ่านต่อหน้ากลุ่มผู้ชุมนุมเพื่อแจ้งให้ยกเลิกการชุมนุมในเวลา 16.15 น.เนื่องจากไม่ได้มีการแจ้งขออนุญาตจัดการชุมนุม
ทั้งนี้ บริเวณด้านหน้า สตช. มีการเตรียมความพร้อมทั้งกำลังตำรวจตระเวนชายแดน (ตชด.) ตำรวจภูธรภาค 3 และภาค 8 กองร้อยน้ำหวาน ตำรวจสันติบาล และประตูทางเข้ามีตำรวจควบคุมฝูงชนตรึงกำลัง มีรถบรรทุกกันการถูกทำลายของมวลชน ขณะที่ภายในมีหลายกองร้อยตรึงกำลัง และมีรถน้ำแรงดันสูง 4 คัน รถเครื่องขยายเครื่องของบช.น. อีก 2 คัน
พล.ต.ต.ยิ่งยศ เทพจำนงค์ โฆษกสำนักงานตำรวจแห่งชาติ (สตช.) กล่าวว่า มีการจัดเตรียมกำลัง 14 กองร้อย เพื่อป้องกันระวังบริเวณสตช.อย่างเต็มที่ เพราะมีข่าวว่าว่ากลุ่มผู้ชุมนุมจะมีกิจกรรมที่นี่ และอาจมีการบุกรุกทำลายสิ่งกีดขวาง
“เวลานี้เราระดมสรรพกำลัมาป้องกันเหตุที่สตช. อาจจะดูหนาตากว่าปกติเพราะผู้ชุมนุมจะมาชุมนุมที่แยกราชประสงค์ และมีกิจกรรมหน้าสตช.และรอบสตช. การวางกำลังเป็นไปตามสถานการณ์ที่ผู้ชุมนุมวางแผนเอาไว้ กำลังและเครื่องอุปกรณ์ที่วาง หากผู้ชุมนุมมีการปรับสภาพเบาบางลงเราก็ปรับไปตามกลุ่มผู้ชุมนุม”
โฆษก สตช. ระบุว่า การบุกรุกสถานที่ราชการ ที่มีเครื่องกีดขวางและประกาศห้ามอยู่แล้วถือเป็นความผิดตามกฎหมาย ถ้ามีการบุกเข้ามาทำลายทรัพย์สินถือเป็นความผิด โดยหากบุกเข้ามา เจ้าหน้าที่จะดำเนินการตามสถานการณ์ ถ้าผู้ชุมนุมใช้ความรุนแรง พยายามทำลายเครื่องกีดขวาง หรือ ทำร้ายร่างกายที่เป็นความรุนแรง ก็จะใช้เครื่องมือระงับยับยั้งไม่ให้เกิดความรุนแรง แต่จะพยายามไม่ให้เกิดอันตรายมากที่สุด
 